Vier dood, vyf beseer in gru-ongelukGru-ongeluk op die R500 (Foto: Verskaf) Vier mense is dood en vyf ernstig beseer in ’n gru-ongeluk vanoggend op die R500, 8 km buite Fochville in Gauteng. Russel Meiring, woordvoerder van ER24, het gesê paramedici is om 10:15 na die toneel ontbied waar ŉ bakkie met ŉ sleepwa omgeslaan en gerol het. “Pasiënte is verspreid oor die toneel aangetref, het Meiring gesê. “Vier mans is op die toneel dood verklaar.” Vyf mense, vier mans en ŉ vrou, het ernstige beserings opgedoen en een van die kritiek beseerdes is per helikopter na ’n nabygeleë hospitaal vervoer. Nog drie beseerdes is ook deur private mediese helikopters na nabygeleë hospitale gehaas. Die presiese omstandighede van die ongeluk is in dié stadium nie bekend nie en die toepaslike owerhede was op die toneel om ondersoek in te stel.